Yachting Malta strumentali fid-donazzjoni ta' 14-il dgħajsa għall-clubs tal-ibburdjar lokali B il-kollaborazzjoni tal-Ministeru tat-Trasport, Infrastruttura u l-Proġetti Kapitali, Yachting Malta taw b'donazzjoni, 14-il dgħajsa tal-ibburdjar għall-użu tat-team nazzjonali u clubs lokali . Qabel l-indirizz ta' merħba miċ-chairman ta' Yachting Malta, John Huber, Fr Gordon Refalo, Kappillan tal-Parroċċa tal-Gżira ġie mistieden biex ibierek id-dgħajjes li Yachting Malta kienet qed tgħaddi lill-Malta Sailing Fe­deration u l-clubs tal-ibburdjar. "Matul il-pandemija Covid-19, Yachting Malta kellha tikkanċella numru ta' avvenimenti. Il-finanzjament li qabel kien allokat għal dawn l-inizjattivi ġie trasferit lill-Fe­derazzjoni u l-clubs affiljati. Huwa importanti li wieħed jinnota li l-clubs huma mmexxija fuq bażi volontarja, ħafna drabi mill-ġenituri tal-atleti. Il-preżentazzjoni tal-lum hija parti mil-legat ta' Yachting Malta għall-isport bit-tama ta' riżultati mtejba fix-xena internazzjonali." Yachting Malta ppreżentat ukoll ammont ta' fondi li ġew allokati għal spejjeż ta' taħriġ li nħarġu minn clubs li ħadu sehem fir-regatta annwali tal-Euromed. Fl-indirizz tiegħu, il-Ministru Ian Borg qal: "B'dan l-investiment se nkunu qed inħeġġu aktar parteċipazzjoni kif ukoll nippromovu aktar 'il quddiem l-isport tal-ibburdjar. Aħna rridu li Malta takkwista wkoll post fil-quċċata f'dik li hi klassifika meta tikkompeti ma' pajjiżi oħra f'dan l-isport. Dan huwa Gvern li jisma' u li ma jinsa lil ħadd. B'hekk rajna li għandna nkunu aħna minn ta' quddiem li noffru l-għajnuna meħtieġa lil dawn il-clubs u l-federaz­zjonijiet sabiex ikomplu jitjiebu u jikbru f'dawk li huma ħiliet u kapaċitajiet." L-għażla tad-dgħajjes saret bil-għajnuna tal-Malta Sailing Federation, li ilha taħdem mill-qrib mal-clubs u l-awtoritajiet biex tipprovdi opportunitajiet ta' żvilupp għall-isport, li ra żieda sostanzjali fil-popolarità tiegħu fl-2020. Dan l-investiment se jkun qed iservi ta' kontribut għat-tħejjijiet li qed isiru mit-team nazzjonali bi preparazzjoni għal-Logħob tal-Pajjiżi ż-Żgħar Ewropej li se jiġu ospitati f'Malta fl-2023. It-team nazzjonali Malti mistenni jingħata ħames laser boats. Numru ta' dgħajjes oħra – Laser Funboat, Laser Pico and Optimists ġew allokati għal clubs lokali tal-ibburdjar li huma affiljati mal-Malta Sailing Federation. Il-Malta Young Sailors Club se tingħatalhom dgħajsa Optimist sabiex tintuza fit-tlielaq filwaqt li l-Birżebbuġa Sailing Club se jiggwadanjaw minn Laser Funboat. Il-Vikings Sailing Club u r-Royal Malta Yacht Club se jingħatawlhom Laser Pico kull wieħed. Il-Vikings Sailing Club ser jingħata wkoll ħames dgħajjes Optimist li ser jintużaw għat-taħriġ.